**ZMLUVA O PODANÍ UMELECKÉHO VÝKONU**

uzatvorená podľa ust. § 65 a nasl. v spojení s ust. § 91 zákona č. 185/2015 Z. z. Autorského zákona v spojení s ust. § 631 a nasl. zákona č. 40/1964 Zb. Občianskeho zákonníka

**Objednávateľom: Hudobné centrum**

**so sídlom:**

Michalská ul. č. 10, 815 36 Bratislava

**identifikačné číslo:**

001 648 36

**daňové identifikačné číslo:**

2020829987

**IČ DPH**: SK 2020829987

**bankové spojenie:**

Štátna pokladnica

**IBAN:**

SK61 8180 0000 0070 0024 0663

**BIC/SWIFT:** SPSRSKBAXXX

**zastúpený:**

PhDr. Igor Valentovič, riaditeľ

a

**Výkonným umelcom: Komorná filharmónia Pardubice**

**so sídlom:**

Sukova tř. 1260, 530 02 Pardubice, Česká republika

**identifikačné číslo:**

00088447

**daňové identifikačné číslo:**

CZ00088447

**IČ DPH**:

Nieje platca DPH

**bankové spojenie:**

Československá obchodná banka, pobočka Pardubice

**IBAN:**

CZ89 0300 0000 0002 7189 2493

**BIC/SWIFT:** CEKOCZPP

**zastúpený:**

MgA. Pavel Svoboda, Ph.D., riaditeľ

Vyššie uvedené zmluvné strany, **Hudobné centrum** na strane jednej (ďalej len „objednávateľ“) a **Komorná filharmónia Pardubice** na strane druhej (ďalej len „výkonný umelec“) sa v zmysle ust. § 65 a nasl. v spojení s ust. § 91 zákona č. 185/2015 Z. z. Autorského zákona v spojení s ust. § 631 a nasl. zákona č. 40/1964 Zb. Občianskeho zákonníka dohodli na uzatvorení tejto zmluvy o podaní umeleckého výkonu:

**Čl. I**

**Predmet zmluvy**

1. Predmetom tejto zmluvy je záväzok výkonného umelca podať umelecký výkon, a to za podmienok dohodnutých v tejto zmluve a záväzok objednávateľa zaplatiť výkonnému umelcovi odmenu, a to vo výške, spôsobom a za podmienok dohodnutých v tejto zmluve.
2. Za umelecký výkon sa pre účely tejto zmluvy považuje realizácia umeleckého výkonu Komornej filharmónie Pardubice spolu dirigentom a sólistom Victorom Julien-Lafferrièrom**,** ktorý sa uskutoční dňa **12. apríla 2025 o 19:00 hod.** **v Dome umenia Fatra, v Žiline** (adresa: Dolný val 47, Žilina, Slovenská republika) v rámci **34.** ročníka festivalu **Allegretto Žilina**.

Program:

**Richard Wagner**: *Siegfriedova idyla*

**Joseph Haydn**: *Koncert pre violončelo a orchester D dur, op. 101, Hob. VIIb č. 2*

\*\*\*

**Felix Mendelssohn-Bartholdy**: *Symfónia č. 1 c mol, op. 11*

Výkonný umelec je povinný aktívne sa zúčastniť akustickej skúšky umeleckého výkonu v Žiline dňa **12.4.2025** od 17:30 – 18:00 hod. v Dome umenia Fatra Žilina. (adresa: Dolný val 47, Žilina, Slovenská republika)

**Čl. II**

**Odmena**

1. Zmluvné strany sa dohodli na inkluzívnej odmene za riadne podanie umeleckého výkonu vo výške **5000,-** EUR brutto (slovom: päťtisíc EUR). Odmena je splatná na bankový účet výkonného umelca uvedený v záhlaví tejto zmluvy v najbližšom výplatnom termíne objednávateľa nasledujúcom po podaní umeleckého výkonu, a to na základe tejto zmluvy, ktorá je daňovým dokladom.
2. Výkonný umelec vyhlasuje, že jeho daňovým domicilom je Česká republika, a preto príjem dosiahnutý na základe tejto zmluvy bude predmetom dane z príjmu v Českej republike v súlade so Zmluvou č. 238/2003 medzi Slovenskou republikou a Českou republikou o zamedzení dvojitého zdanenia a zabránení daňovým únikom v odbore daní z príjmov a z majetku, účinnou od 14. júla 2003. Zmluvné strany sa dohodli, že príslušná daň z príjmu nebude objednávateľom zrazená, a to s podmienkou dodania potvrdenia o mieste daňovej rezidencie vydaného príslušným správcom dane objednávateľovi najneskôr dva dni pred splatnosťou odmeny podľa ods. 2 tohto článku. V prípade, ak Výkonný umelec nedoručí Objednávateľovi potvrdenie miesta daňovej rezidencie v lehote uvedenej v predchádzajúcej vete, výkonný umelec berie na vedomie a výslovne súhlasí s tým, že je objednávateľ oprávnený z odmeny uvedenej v ods. 1 zraziť príslušnú daň z príjmu podľa platných právnych predpisov Slovenskej republiky.
3. V prípade, ak výkonný umelec nepodá umelecký výkon riadne, zaniká mu nárok na zaplatenie dohodnutej odmeny podľa tohto článku.

**Čl. III**

**Práva a povinnosti výkonného umelca**

1. Výkonný umelec je povinný podať umelecký výkon riadne. Umelecký výkon sa pre účely tejto zmluvy považuje za riadne podaný, ak ho výkonný umelec podá osobne, na dohodnutom mieste, v dohodnutom rozsahu a v dohodnutom termíne.
2. Výkonný umelec sa zaväzuje dodržať záväzky týkajúce sa jeho účinkovania, programu a skúšok, ako je to uvedené v čl. I, bode 2 tejto zmluvy.
3. Program koncertu je možné meniť iba na základe vzájomného odsúhlasenia obidvomi zmluvnými stranami.
4. Výkonný umelec je povinný zabezpečiť si všetko vybavenie potrebné pre riadne podanie umeleckého výkonu ako sú hudobný nástroj, notový materiál, kostým, rekvizity a pod.
5. Je povinnosťou výkonného umelca mať svoje hudobné nástroje, notové materiály, či rekvizity poistené pre prípad krádeže alebo poškodenia.
6. Výkonný umelec si hradí všetky cestovné a ubytovacie náklady spojené s realizáciou koncertu.
7. Výkonný umelec je oprávnený od tejto zmluvy odstúpiť výlučne v závažných a osobitne odôvodnených prípadoch, ako je ochorenie, úraz alebo úmrtie najbližších príbuzných.
8. Dôvody odstúpenia od zmluvy je ktorákoľvek zo zmluvných strán povinná bezodkladne oznámiť druhej zmluvnej strane a hodnoverne ich preukázať.
9. V prípade ochorenia alebo nutnosti hospitalizovania výkonného umelca počas cesty a jeho pobytu na Slovensku si výkonný umelec hradí tieto náklady sám.
10. Výkonný umelec sa zaväzuje poskytnúť objednávateľovi včas resp. na jeho požiadanie propagačné materiály (fotografie  požadovanej technickej úrovne, umelecký profil a pod.) určené na propagáciu koncertu a festivalu.
11. Výkonný umelec zodpovedá za škodu, ktorá vznikne objednávateľovi v prípade, ak výkonný umelec nepodá umelecký výkon riadne.
12. Výkonný umelec zabezpečí notový materiál, s platným právom použitia nôt na podujatí.

**Čl. IV**

**Práva a povinnosti objednávateľa**

1. Objednávateľ je povinný poskytnúť výkonnému umelcovi súčinnosť nevyhnutnú pre podanie umeleckého výkonu.
2. Objednávateľ je oprávnený od tejto zmluvy odstúpiť v prípade vzniku udalosti nezávislej od vôle objednávateľa (úradný zákaz, živelná pohroma a pod.).
3. Objednávateľ je povinný zaplatiť výkonnému umelcovi dohodnutú odmenu za podmienok uvedených v čl. II tejto zmluvy.
4. Objednávateľ je povinný zabezpečiť optimálne prostredie a vytvorenie potrebných technických podmienok pre riadny priebeh umeleckého výkonu.
5. Objednávateľ musí včas informovať druhú stranu o nutnosti zabezpečenia vstupných víz do krajiny, ak je to potrebné.
6. Objednávateľ zaistí miesto pre nákladné auto Výkonného umelca a odkladací priestor pre nástroje v zákulisí.
7. Objednávateľ zabezpečí na mieste konania koncertu koncertnú sálu na skúšky a koncert, vrátane kompetentného elektrikára, osvetľovača, technika, manipulantov a vrátničky v prijateľných podmienkach.
8. Objednávateľ zabezpečí uzamykateľné šatne v mieste konania koncertu, ktoré sú oddelené pre mužov a ženy, kde je dostatok stoličiek a stolov na odloženie osobných vecí členov orchestra a kde sú toaletné zariadenia.
9. Objednávateľ zabezpečí pre Výkonného umelca 6 voľných vstupeniek na koncert.
10. Objednávateľ poskytne 3-5 programov pre archív Výkonného umelca.
11. Objednávateľ hradí autorské poplatky pre SOZA.
12. Objednávateľ zabezpečí nasledujúce vybavenie:

a) pódium v troch stupňoch, vrátane bezpečnostných prvkov (schody, zarážky na konci tretej rady proti pádu, a pod.).

b) 34 stoličiek bez opierok na ruky pre orchester, stupienok pre violončelistu

c) 25 notových pultov

d) stupienok pre dirigenta vrátane pultov

**Čl. V**

**Záverečné ustanovenia**

1. Akákoľvek zmena tejto zmluvy je možná len po vzájomnom súhlase oboch zmluvných strán vo forme očíslovaného písomného dodatku, ktorý bude neoddeliteľnou súčasťou tejto zmluvy.
2. Vo veciach neupravených touto zmluvou sa zmluvný vzťah spravuje príslušnými ustanoveniami slovenských právnych predpisov.
3. Ak je výkonný umelec zároveň vedúcim /umeleckého/ súboru, on/ona zodpovedá za dodržanie podmienok uvedených v tejto zmluve všetkými členmi súboru.
4. Táto zmluva je vyhotovená v troch rovnopisoch, z ktorých dve sú pre objednávateľa a jedna pre výkonného umelca.
5. Táto zmluva nadobúda platnosť a účinnosť dňom podpísania obidvoma zmluvnými stranami.
6. Zmluvné strany vyhlasujú, že si túto zmluvu prečítali, jej obsahu porozumeli a na znak toho, že zodpovedá ich skutočnej a slobodnej vôli, ju podpísali.

V Bratislave, dňa

*.................................................... ............................................*

 ***PhDr. Igor Valentovič MgA. Pavel Svoboda, Ph.D.***

*objednávateľ výkonný umelec*